**”Ketä sinä etsit?”**

Näin Jeesus kysyi tyhjän haudan suulla itkevältä Marialta. Maria luuli Jeesusta puutarhuriksi ja pyysi häntä kertomaan, mihin Jeesus on haudasta viety. Jeesus kysyi miksi Maria itkee ja sanoi: ”Mene sinä viemään sanaa veljilleni ja sano heille, että minä nousen oman Isäni ja teidän Isänne luo, oman Jumalani ja teidän Jumalanne luo.” Niinpä Maria riensi opetuslasten luo ja ilmoitti: ”Minä olen nähnyt Herran!” Sitten hän kertoi, mitä Herra oli hänelle sanonut.

Näin Magdalan Mariasta tuli ylösnousseen todistaja. Luukkaan evankeliumin mukaan Jeesus aterioi myöhemmin samana päivänä kahden opetuslapsen kanssa, ja ”silloin heidän silmänsä aukenivat ja he tunsivat hänet. Mutta samassa hän jo oli poissa heidän näkyvistään. He sanoivat toisilleen: ”Eikö sydämemme hehkunut innosta, kun hän kulkiessamme puhui meille ja opetti meitä ymmärtämään kirjoitukset?”

Ketä sinä etsit ja mikä saa sinun sydämesi hehkumaan innosta?

Nykyajassa tuntuu olevan muodissa merkityksellisyyden etsiminen omassa elämässä niin ihmissuhteiden, työn kuin vapaa-ajankin suhteen. Se on tärkeää jotta elämä olisi mielekästä, ja niinpä kaikenlaisista self-help-kirjoista on tullut kansainvälisiä myyntimenestyksiä viime aikoina. Elämäntaito-oppaita luetaan ja sitten niitä yritetään soveltaa omassa elämässä vaihtelevalla menestyksellä.

Ollessani teini-ikäinen, 02-puhelinpalvelu mainosti palveluitaan lauseella ”kysy mitä vaan!”. Niinpä kavereideni kanssa löimme viisaat päämme yhteen ja päätimme soittaa puhelinpalveluun. Kysyin sieltä elämän tarkoitusta, ja yllätyksekseni sainkin vastauksen: ”Elämän tarkoitus on esittää kysymyksiä ja löytää niihin vastauksia”. Ärsyttävä vastaus, olisin voinut toki kysyä heti uudestaan samaa asiaa.

Jeesus kysyi Magdalan Marialta pari tuhatta vuotta sitten ja Hän kysyy meiltä tänään: ”Ketä sinä etsit?”. Hän pyytää meitä uskomaan Häneen ja kutsuu meitä kaikkia ylösnousseen todistajiksi. Ei ainoastaan pääsiäisenä, vaan jokaisena elämämme päivänä.

Aarni Laulu

vs. nuorisotyönohjaaja

Kittilän seurakunta